DINSDAGAAND EN DIE DOOS IS DROOG
Kurkdroog geskop. Gisteraand was alles jollie patrollie, nog gewigtig in die hand, maar nou is daar niks. Op, heeltemal ge-op. Ek het hom so gekantel, saggies maar met gevoel, maar aikona, nie eens 'n druppel nie. Toe probeer ek hom opblaas, soos 'n balloen, maar geen resultaat nie, net my snor wat geniepsig vasgeknyp word. Toe haal ek die blink blaas uit, skud hom, eers liggies, dan al hoe wilder, maar verniet. Die doos is droog, leeg, dolleeg. Ai, 'n doos rooiwyn is ook nie meer wat hy was nie.
Ek het die afgelope tyd met lui tred hier op die blogs gedwaal, koeitjies en kalfies en ditjies en datjies het my verlei. Boonop is ek weer home alone, met Vroukie wat die keer Johannesburg toe is vir die werk. Sy kom more terug, maar vat sowaar alweer Donderdag die pad Pretoria toe. Sy is saam met kollegas Jhb toe, wou nie op haar eie ry nie, die dat sy nou nie daarvandaan Pretoria toe gaan nie. So is sy darem ook Woensdagaand in onse katelkooi. Ai, ek mis haar. Die stilte is oorverdowend, die allenigheid erg. Selfs nie die twee vondelingbrakke Pamela en Chopper se geselskap troos nie. Die bottel Backsberg smaak kak. Die Witperd smaak kak.Die TV programme is kak. Santa Gamka wat ek nou aan die lees is, is kak. Al wat my opbeur is dat ons die naweek van 22 Oktober 'n pasella kuier met die kiddies kry, iemand in die aangenaaide familie trou en ons is ook genooi, in die Drakensberge nogal. Onse swaer en skoonsuster, albei al bejaard en onkapabel om so ver alleen te bestuur, gaan saam met ons, hulle is die bruid se oupa en ouma. Nou wat kan lekkerder wees as om met die twee beach babes Kara en Mia daar in die berge te kuier. Holadrie hoe hoe!Holadrie ha ha!
Ek sien die Krismis goetertjies blink in Checkers. Een van die dae is dit weer Boney M en oorle Bing Crosby en Little Drummer Boy. Fok.
Wind en wyn
Die wind waai, ek drink wyn
Die wind waai 'n kak skoot, ek drink te veel wyn.
Ag ja. More is dit elders mooi weer en warm.
Gister na 'n besoek aan Aardklop maak ons 'n draai by Ziggy se CD shop in Potch. Toe leer ek iets–as ek weer 'n CD koop, koop ek Jurie Els, The Best Of. Dan weet ek ek koop kak. Ek vind dit nie eers uit op pad huis toe nie.
Krakeel? Juistemint, krakeel.
Oktober 2, 2010 in Sonder kategorie
My vorige blog Kaapse Kornuit Krakeel het kommentaar van bloggers uitgelok oor die betekenis van "krakeel" wat my die geleentheid gee om te beduie hoekom ek nou juis die woord wou gebruik. Wel, ten eerste oor die Rice Krispie krakerige alliterasie. Dit voel vir my of ek daai woorde fyntjies stukkend byt tussen die onderste en boonste voortande. Lekker! Louter taalplesier!
Maar wat beteken dit. Ek het nie geweet dis 'n plek nie totdat Faansie hom mooi geposisioneer het. Dadelik is ek nuuskierig, eendag, nie 'n verre eendag van versugting nie, wil ek keel natmaak in Krakeel met 'n koue Kasteel. (Praat van alliterasie!) Maar dis ook 'n werkwoord wat beteken om luidrugtig te raas, met 'n ietwat ongunstige betekenis van rusie maak, met ander woorde so 'n naweek sjebien lawaai. Ek het al êrens gelees dat 'n skrywer verwys na 'n swerm spreeus wat luiddrugtig krakeel in 'n vrugteboord. Ongelukkig gee HAT nie die verwysing nie, die woordeboekmakers het seker tee geniet toe die spreeus krakeel. Toe dink ek aan 'n klompie uitgelate kinders wat jil en lawaai, en ek brei "krakeel" soos 'n stukkie woordeklei om te pas in wat ek wil sê. Te veel digterlike vryheid? Sê wie? Die woord dra mos die betekenis van "lawaai", ek het net die ongunstige kwas afgevyl. Siedaar, "krakeel" ! Pure pikante peper!